CELEX: 52020PC0729
Language: da
Date: 2020-11-10
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen, for så vidt angår vedtagelsen af en afgørelse om fritagelse af visse indkøb af fødevarer fra eksportforbud eller -restriktioner

EUROPA-KOMMISSIONEN
            Bruxelles, den 10.11.2020
            COM(2020) 729 final
            2020/0325(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen, for så vidt angår vedtagelsen af en afgørelse om fritagelse af visse indkøb af fødevarer fra eksportforbud eller -restriktioner
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Det Almindelige Råd under Verdenshandelsorganisationen ("WTO") vedrørende et forslag, der har til formål at fritage Verdensfødevareprogrammets køb af fødevarer til ikkekommercielle formål fra eksportforbud eller -restriktioner.
            
            
               2.Baggrund for forslaget
            
            
               2.1.Marrakeshoverenskomsten om oprettelse af Verdenshandelsorganisationen 
            
            
               Forslaget til Rådets afgørelse har til formål at bemyndige Europa-Kommissionen til på Unionens vegne at støtte en afgørelse, der skal træffes i Det Almindelige Råd under Verdenshandelsorganisationen ("WTO"). Verdenshandelsorganisationen blev oprettet ved Marrakeshoverenskomsten ("WTO-overenskomsten"), som trådte i kraft den 1. januar 1995.
            
            
               Den Europæiske Union er part i overenskomsten. 
            
            
               2.2.WTO's Ministerkonference og Almindelige Råd
            
            
               Ministerkonferencen har i henhold til WTO-overenskomstens artikel IV, stk. 1, beføjelse til at træffe afgørelser i alle anliggender, der henhører under de multilaterale handelsaftaler.
            
            
               I henhold til WTO-overenskomstens artikel IV, stk. 2, varetages Ministerkonferencens opgaver dog af Det Almindelige Råd i perioderne mellem Ministerkonferencens møder.
            
            
               I henhold til artikel IX, stk. 1, i WTO-overenskomsten bestræber WTO's organer sig på at træffe afgørelser ved konsensus.
            
            
               2.3.Den retsakt, der skal vedtages af Verdenshandelsorganisationens Almindelige Råd
            
            
               I henhold til artikel XI, stk. 2, litra a), i GATT 1994 kan WTO-medlemmerne indføre eksportforbud og -restriktioner for landbrugsprodukter, herunder fødevarer til humanitære formål, der er omfattet af bestemmelserne i artikel 12 i WTO-overenskomsten om landbrug. 
            
            
               I forbindelse med covid-19-pandemien er visse WTO-medlemmer igen gået tilbage til at anvende eksportrestriktioner eller -forbud for landbrugsprodukter.
            
            
               WTO's Almindelige Råd kan på sit møde i december 2020 eller på et senere møde i 2021 blive anmodet om at vedtage en afgørelse, der har til formål at fritage Verdensfødevareprogrammets ikkekommercielle, humanitære indkøb fra eksportforbud eller -restriktioner. 
            
            
               Forslaget fremlægges i lyset af Verdensfødevareprogrammets kritiske humanitære bistand, som på grund af covid-19-pandemien og andre kriser nu er blevet endnu vigtigere. 
            
            
               Afgørelser i WTO træffes ved konsensus. Rådet skal derfor vedtage en afgørelse i henhold til artikel 218, stk. 9, i TEUF om EU's bemyndigelse til at tilslutte sig konsensus. 
            
            
               3.Den holdning, der skal indtages på Unionens vegne
            
            
               Formålet med dette forslag er at gøre det muligt for Den Europæiske Union at tilslutte sig konsensus om at vedtage en afgørelse, der fritager Verdensfødevareprogrammets køb af fødevarer til ikkekommercielle formål fra eksportforbud eller -restriktioner, muligvis allerede på mødet i WTO's Almindelige Råd i december 2020 eller på et senere møde i rådet i 2021.
            
         
         
            
               Fra Unionens perspektiv er det af afgørende betydning, at Rådet rettidigt træffer afgørelse om at tilslutte sig konsensus om dette spørgsmål i Det Almindelige Råd for at opretholde EU's position i WTO, navnlig på grund af den akutte humanitære kontekst, som covid-19-pandemien har medført, og som spørgsmålet skal ses i lyset af.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               4.1.2.Princippernes anvendelse på det foreliggende tilfælde
            
            
               WTO's Ministerkonference er et organ, der er nedsat ved en overenskomst, nemlig WTO-overenskomsten, og som i henhold til artikel IV, stk. 1, har beføjelse til at træffe afgørelser i alle anliggender, der henhører under de multilaterale handelsaftaler, herunder afgørelser, der har retsvirkninger.
            
            
               I henhold til WTO-overenskomstens artikel IV, stk. 2, varetages Ministerkonferencens opgaver af Det Almindelige Råd i perioderne mellem Ministerkonferencens møder.
            
            
               De ovennævnte påtænkte retsakter er retsakter, der har retsvirkninger, da de kan berøre Unionens rettigheder og forpligtelser. 
            
            
               Den påtænkte retsakt supplerer eller ændrer ikke den institutionelle ramme for overenskomsten.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207, stk. 4, første afsnit, sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
         
         
            
               Da den retsakt, der skal vedtages af WTO's Almindelige Råd, supplerer WTO-overenskomsten ved at udelukke fødevarer, som Verdensfødevareprogrammet har indkøbt til ikkekommercielle, humanitære formål, fra eksportforbud eller -restriktioner, bør den offentliggøres i Den Europæiske Unions Tidende efter vedtagelsen.
            
            
               2020/0325 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen, for så vidt angår vedtagelsen af en afgørelse om fritagelse af visse indkøb af fødevarer fra eksportforbud eller -restriktioner
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Marrakeshoverenskomsten om oprettelse af Verdenshandelsorganisationen ("WTO-overenskomsten") blev indgået af Unionen den 22. december 1994 ved Rådets afgørelse 94/800/EF
                  1
                og trådte i kraft den 1. januar 1995.
            
            
               (2)Verdenshandelsorganisationens ("WTO") Ministerkonference har i henhold til WTO-overenskomstens artikel IV, stk. 1, beføjelse til at træffe afgørelser i alle anliggender, der henhører under de multilaterale handelsaftaler. 
            
            
               (3)I henhold til WTO-overenskomstens artikel IV, stk. 2, skal Ministerkonferencens opgaver varetages af WTO's Almindelige Råd i perioderne mellem Ministerkonferencens møder.
            
            
               (4)I henhold til WTO-overenskomstens artikel IX, stk. 1, træffer WTO's organer, hvis det er muligt, afgørelser ved konsensus.
            
            
               (5)WTO's Almindelige Råd kan på sit møde i december 2020 eller på et efterfølgende møde i 2021 blive anmodet om at overveje et forslag, der har til formål at fritage fødevarer, som er indkøbt af FN's Fødevareprogram til ikkekommercielle, humanitære formål, fra eksportforbud og -restriktioner.
            
            
               (6)Den holdning, der skal indtages på Unionens vegne i WTO's Almindelige Råd, bør fastlægges, da den afgørelse, der skal vedtages, bliver bindende for Unionen. 
            
            
               (7)I henhold til artikel XI, stk. 2, litra a), i GATT 1994 kan WTO-medlemmer under særlige omstændigheder anvende eksportforbud eller -restriktioner. I artikel 12 i WTO-overenskomsten om landbrug fastsættes yderligere betingelser, som WTO-medlemmerne skal overholde i sådanne tilfælde. Under covid-19-pandemien har WTO-medlemmerne truffet sådanne foranstaltninger, som også kan have indvirkning på fødevarer, der er indkøbt til ikkekommercielle, humanitære formål.
            
            
               (8)I betragtning af Verdensfødevareprogrammets kritiske humanitære støtte, der som følge af covid-19-pandemien nu er blevet endnu vigtigere, bør Verdensfødevareprogrammets humanitære indkøb fritages fra eksportforbud og -restriktioner.
            
            
               (9)I WTO's Almindelige Råd repræsenteres Unionen af Kommissionen i overensstemmelse med artikel 17, stk. 1, i traktaten om Den Europæiske Union —
            
            
               VEDTAGET DENNE AFGØRELSE:
            
            
               Artikel 1
            
         
         
            
               Følgende holdning skal indtages på Unionens vegne på mødet i Verdenshandelsorganisationens Almindelige Råd ("WTO's Almindelige Råd") i december 2020 eller på et senere møde i 2021: 
            
            
               Hvis der opnås konsensus blandt WTO-medlemmerne om at fritage fødevarer, som Verdensfødevareprogrammet har indkøbt til ikkekommercielle, humanitære formål, fra eksportforbud eller -restriktioner, tilslutter Unionen sig denne konsensus. Unionens repræsentanter i WTO's Almindelige Råd kan tiltræde mindre tekniske ændringer af udkastet til holdningen uden yderligere afgørelse truffet af Rådet.
            
            
               Artikel 2
            
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
               
               
               
                     Formand
               
            
         
         
            
                  
                     (1)
                  
                        EFT L 336 af 23.12.1994, s. 1.